मेरा मानना है आज भी जे.पी. के जीवन और विचारों का अध्ययन देश के युवाओं को आज की क्षुद्र, भ्रष्ट और पतित राजनीति का परित्याग करके उसे पुनः एक उच्च नैतिक धरातल पर प्रस्थापित करने की प्रेरणा देगा, यह मेरा परम विश्वास है! जे. पी. आधुनिक भारत के अनन्यतम क्रांति शोधक थे! मार्क्सवाद से समाजवाद और समाजवाद से सर्वोदय तक की जे.पी. की क्रांति-यात्रा वास्तव में उनके हृदय की असीम करुणा, समाज के सबसे गरीब और त्रस्त एवं दुखी तबके के प्रति उनकी संवेदना एवं दर्द से ही प्रेरित थी! शायद हमारी सबसे बड़ी असफलता, खामी एवं कमजोरी इसी तथ्य में निहित है कि आज़ादी के इतने वर्षों बाद भी हम गरीबी, अशिक्षा और शोषण से आम आदमी को मुक्ति नहीं दे पाए! साम्प्रदायिकता, हिंसा एवं आतंक की प्रचंड ज्वाला में यही निरीह आम आदमी झोंका जाता रहा है जो जे.पी. के समस्त प्रयासों एवं विचारों का केंद्र बिंदु था!